Þið eruð boðin velkomin á opnun sýningarinnar Filman er ekki dauð eftir Kox sunnudaginn 7. apríl klukkan 14:00 . Sýningin fer fram í Sláturhúsinu , Egilsstöðum , í samstarfi við Menningarmiðstöð Fljótsdalshéraðs . Léttar veitingar í boði og öll velkomin . Ljósmyndarinn Kox , eða Kormákur Máni Hafsteinsson , sýnir ljósmyndasýninguna Filman er ekki dauð í Sláturhúsinu . Myndirnar sem birtast áhorfendum á sýningunni hafa allar verið teknar á gömlu góðu filmuna vítt og breitt um austur - og norðausturlandið . Helstu viðfangsefni sýningarinnar eru landslag , en myndirnar voru teknar veturinn 2018 - 2019 . Kox fangar kyrrðina í landslaginu og býður áhorfandanum að njóta þess tímaleysis sem landslaginu fylgir . Filman er krefjandi hráefni sem krefst vandvirkni . Hver rammi skiptir máli og langt getur liðið milli ljósmyndunar og framköllunar . Það er eitt af því sem hrífur Kox við filmuna að „ … maður getur ekki séð strax hvað maður er að gera “ . Kox byrjaði að mynda þegar hann bjó í Noregi fyrir rúmlega áratug . Hann hefur undanfarin ár starfað hjá Myndsmiðjunni á Egilsstöðum og ætti því að vera austfirðingum kunnugur . Sjálfur er hann austfirðingur í húð og hár , með tengingar til Borgarfjarðar og Egilsstaða . Undanfarin ár hefur Kox haldið samsýningar og einkasýningar bæði hér heima og úti í Noregi .